Vészhelyzet kihirdetésére készül Japán
A koronavírus miatt elrendelt vészhelyzet az újabb korlátozásokkal együtt szerdán léphet életbe, és a nagyvárosokat érinti majd.
Nagyjából egy hónapos rendkívüli állapotot hirdetett Japán a koronavírus-járvány miatt, írja a Reuters. Abe Shinzo miniszterelnök szerint veszélyhelyzetet és az új korlátozó intézkedéseket kedden jelenthetik be, és szerdán léphetnek életbe. Ezek Tokiót, valamint hat másik prefektúrát és különböző nagyvárosokat érinthetnek majd. Ezzel párhuzamosan egy gazdaságélénkítő csomag is előkészületben van.

Az országban hétfő délelőttig 3500 koronavírusos fertőzést regisztráltak, a vírus miatt eddig 85-en haltak meg. A fertőzöttek száma Tokióban a legmagasabb, ezernél több, és hétfőn újabb 83 emberről bizonyosodott be, hogy elkapta a betegséget.

Japán egyes részein újra megnyitottak hétfőn az iskolák, amiket február 27-én zártak be a járvány miatt, írja az MTI. Sokan aggódnak ugyanakkor, a Japan Times-nak több szülő is arról nyilatkozott, hogy nem engedik iskolába a gyerekeiket. Tokióban és környékén, ahol a vírus továbbra is rohamosan terjed, az iskolák még várhatóan legalább egy hónapig zárva maradnak.
japán koronavírus vészhelyzet